AlexejDobrolubov/national_council_slovak_2010 huggingface dataset:
6. schôdza NR SR - 12.deň - B. popoludní
Dátum: 2024-01-08
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

10. Ďakujem. Návrh vlády na skrátené legislatívne konanie odôvodňuje naliehavosť nesprávnou transpozíciou rôznych smerníc Európskeho parlamentu a Rady Európy. Ďalej používa veľmi čarovnú formulku, že budú ohrozené základné ľudské práva a slobody, bezpečnosť štátu či to povedie k hospodárskym škodám. A preto, si myslím, že veľmi správne poukázal pán poslanec Vančo na to, že značné hospodárske škody vzniknú, ak práve takýto zákon bude prijatý bez potrebnej odbornej diskusie v skrátenom legislatívnom konaní. V správe sa napríklad hovorí, teda v tom vládnom návrhu aj o tom, že zneuží... že sú zneužívané inštitúty trestného práva špeciálnymi trestnými zložkami, menovite NAKA a Úradom špeciálnej prokuratúry v prípravnom, v primeranom rozsahu za ostatné tri roky. Tak sa chcem spýtať, neriadi vlastne vláda a táto vládna koalícia teraz tieto úrady? Veď si už v kompetenčnom zákone posilňovali právomoci, tak vlastne čo chcú naozaj? Mrzí ma, že my tu diskutujeme, opozícia, vlastne sami so sebou, my presviedčame sami seba, ale myslím, že my sme dostatočne všetci kompetentní a presvedčení o tom, že to správne nie je, a chýba mi to naozaj do diskusie tá druhá strana. Pozerám teraz na kolegu, ale verím, že nebude len sedieť, ale aj niečo nám povie, však je tiež právnik. Ďakujem. (Reakcia z pléna.)
6. schôdza NR SR - 10.deň - B. popoludní
Dátum: 2023-12-20
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

68. Ďakujem pánovi kolegovi Petrovi Stachurovi za zhrnutie situácie v zdravotníctve, ktoré, si myslím, že veľmi fundovane pomenoval. Veľmi mi je ľúto, že jednak hovoríme o rozpočte, ktorý je najdôležitejší zákon a keď sa pozriete po tejto rokovacej sále, tak koaličných poslancov by ste zrátali hádam na prstoch jednej ruky, takže ich to vôbec nezaujíma. Čo mi je ľúto, že chýba mi tu aj zastúpenie priamo ministerstva zdravotníctva, aj keď vidím, že pán minister je tu, ale nie z tohto ministerstva, pretože debata, ktorá tu je, mala prebehnúť vo výboroch. Vo výboroch sa malo do detailov diskutovať o tom, čo nám chýba v rozpočte. Ja som zo samosprávy a v samospráve musíme, máme povinnosť na 15 dní zverejniť rozpočet, aby ho mohla pripomienkovať verejnosť. Tu sme ho dostali tak do parlamentnej tlače, zaradený uprostred schôdze, povedzte si, výbory prebehli veľmi rýchlo, za pár minút sa všetko odhlasovalo, bez riadnej diskusie. A myslím si, že to, čo dnes opozícia hovorí, sú veľmi podstatné a podnetné veci, ak chcem naozaj nielen liať peniaze, ale mať aj kvalitatívne lepšie či už zdravotníctvo, alebo aj sociálne veci a, povedzme, aj obranu a bezpečnosť, lebo v týchto výboroch pôsobím ja, ale naozaj treba nám hlbokú debatu a to, čo vidíme, že nefunguje a nepomáha tomu ani keď tam dáme viac peňazí, tak sa treba zastaviť a povedať si, aké kvalitatívne zmeny musíme urobiť. Ďakujem. (Potlesk.)
6. schôdza NR SR - 7. deň - A. dopoludnia
Dátum: 2023-12-15
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

108. Veronika, veľmi pekne ďakujem, za tvoj príspevok. Myslím si, že viacerým otvoril oči a škoda, že tu nie sú koaliční poslanci, aby pochopili. Ale možno je to zámer práve vládnej koalície, že tu nie sú a nemajú tu byť, lebo ak by sa im otvorili oči, tak by nemohli za tieto veci hlasovať. Ja vypichnem len jedno, čo si povedala, že minister obrany bude mať absolútne kompetencie rozhodovať o obchode so zbraňami a je v hrubom konflikte záujmov. Keď som teraz pozerala na ten zákon inými očami, teda na tú novelu, lebo včera mi to pripadalo, že dali sme do jedného kompetenčného zákona všetko možné, ale dnes, keď som na to pozrela po tvojom príspevku inými očami, tak mi pripadá, že je to taký hamburgerový zákon, takže nazvala by som ho ináč. Tvárime sa, že hlavné, čo tam je, je zriadenie nového ministerstva cestovného ruchu a športu. Ale v podstate ide o to, že tu hovoríme, že ho zriadime, trošku upravíme kompetencie, potom tam napcháme to, že chceme si sami zobrať prezidentke alebo prezidentovi budúcemu moc a rozdiel, menovať si sami na návrh jednotlivých ministrov riaditeľov štátnych, alebo predsedov ústredných orgánov štátnej správy, ale to najzákladnejšie je že obrana a rozbehnúť perfektný obchod so zbraňami. A aby sme to celkom zamaskovali, tak do toho zákona dávame len tak nenápadne, že sa tam mení alebo vkladá slovíčko obranné. Lebo ja keď som si to včera čítala ten zákon, tak načo tam vkladajú to slovíčko obranné, ale dobre, však chceme vyzdvihnúť to, že tie zbrane budú mať len obranný charakter. Ale dnes novým pohľadom to dáva úplne iný zmysel. A preto by som na záver už len chcela povedať, že nie obštrukcie opozície, ale vytvorenie časového priestoru na to pre nás, aby sme sa mohli oboznámiť s týmto zákonom, a preto ďakujem za tieto obštrukcie.
6. schôdza NR SR - 7. deň - A. dopoludnia
Dátum: 2023-12-15
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

82. Ďakujem. Pán poslanec Krajčí upozornil hlavne na výmenu na Úrade pre dohľad nad zdravotnou starostlivosťou, ale ja sa obávam, že tuná vlastne ide o uchopenie absolútnej moci a ovládnutie všetkých ústredných orgánov štátnej správy nevynímajúc, s tým, že sa obmedzí kompetencia prezidenta vymenovávať týchto predsedov štátnych úradov. A tak ma napadá len jedno, že ide o takzvanú z môjho pohľadu úplnú uzurpáciu štátnej moci a čakám len, kedy príde ďalší návrh na skrátené legislatívne konanie, ktorý sa bude týkať zákona o vedúcej úlohe strany SMER v spoločnosti. Ďakujem.
6. schôdza NR SR - 6. deň - A. dopoludnia
Dátum: 2023-12-14
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

42. Ďakujem. Aj ja ďakujem, pán poslanec Szalay, za váš príspevok, za to, že ste sa venovali veľmi podrobne zdravotníctvu a prečítali ste aj mnohé pozmeňujúce návrhy. Ja by som chcela len k tomu pridať to, že v súčasnej ekonomickej kríze potrebujeme zlepšiť podnikateľské prostredie na Slovensku a zvyšovaním už aj tak vysokých odvodov vláda pláta finančné krytie svojich sľubov, a nie dofinancovanie nedostatočnej zdravotnej starostlivosti. Bola by som veľmi rada, ak by tento odvod ostal v zdravotníctve, ale podobne ako tu už povedal skôr jeden z kolegov, zdravotníctvo je ako deravý hrniec, preto by sme mali zastaviť ďalšie zaťažovanie občanov Slovenska bez výsledku. Vo vládnom návrhu v rámci konsolidačných opatrení je aj návrh na zníženie príspevku na činnosť operačných stredísk tiesňového volania Záchrannej zdravotnej služby, Národného centra zdravotníckych informácií a Úradu pre dohľad nad zdravotnou starostlivosťou. Takže ešte raz. Toto nie je pomoc zdravotníctvu, toto je plátanie dier v deravom hrnci sľubov vládnej koalície. Ďakujem.
6. schôdza NR SR - 5.deň - B. popoludní
Dátum: 2023-12-13
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

387. Ďakujem, ja som pôvodne chcela vystúpiť trošku s inou faktickou, ale nechcem prerušiť túto krásnu niť čítania zvýšenia poplatkov, takže sa pripájam. A napríklad vydanie rozhodnutia o uznaní odbornej kvalifikácie občana členského štátu Európskej únie; zo 100 eur na 140 eur, nárast o 40 %. Vydanie potvrdenia o tom, že v živnostenskom registri nie je zápis z 3 eur na 5 eur, nárast o 66,7 %. Za prevod listinných dokumentov do elektronickej podoby za každých začatých 15 strán; 5 eur na 7 eur, nárast o 40 %. Vydanie dokladu o tom, že poskytovanie služieb na základe živnostenského oprávnenia nie je obmedzené alebo zakázané; taktiež nárast z 3 na 5 eur, teda o 66,7 %. Podanie žiadosti o udelenie licencie na prevádzku strážnej služby; z 82,5 na 120 eur, nárast o 45,5 %. Podanie žiadosti o udelenie licencie na prevádzku detektívnej služby; z 99 na 140, nárast o 40,7 %. Podanie žiadosti o udelenie licencie na prevádzku odbornej prípravy a poradenstva; zo 116 eur na 170 eur, čiže 46,6 %. Podanie žiadosti o udelenie licencie na prevádzku vlastnej ochrany; takisto zo 66 na sto 100 eur, čiže 51,5 %. A keďže mi čas už končí, tak nebudem ďalej čítať, ale chcem sa poďakovať ako pánovi Grendelovi, tak aj pánovi Jakabovi, lebo myslím si, že si zaslúžia veľký potlesk za to, čo pripravili. Ďakujem. (Potlesk. Pískanie v sále.)
6. schôdza NR SR - 5.deň - B. popoludní
Dátum: 2023-12-13
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

187. Ďakujem veľmi pekne. Pán Kišš spomenul dôchodky a teda II. pilier. Myslím si, že úpravy dôchodku by mali byť riadne prejednané, systémovo nastavené. Nemôže sa diať to, čo sledujeme dnes, že budúci dôchodcovia ani netušia, čo ich čaká. V KDH presadzujeme stabilný systém, záruky budúceho dôstojného príjmu v starobe. Dôchodky by sa mali upravovať predvídateľným spôsobom a nie podľa svojvôle politikov, ako to vidíme teraz. Peniaze v II. pilieri sa sporiteľovi zhromažďujú na jeho osobnom účte, pričom on sám rozhoduje o miere ich zhodnotenia. Na rozdiel od prvého, do veľkej miery solidárneho, piliera tento II. pilier je zásluhový. Peniaze vyplácané z II. piliera po dosiahnutí dôchodkového veku považujeme za nasporený osobný majetok, čo je rozdiel oproti I. pilieru. Je preto neprijateľné, že táto vláda s menšou obmenou názvu jednej strany pokračuje v neodbornom zásahu a znižuje tak osobný majetok občanov Slovenska. Toto nie je konsolidácia, toto je sabotáž. Ďakujem.
6. schôdza NR SR - 3. deň - A. dopoludnia
Dátum: 2023-12-08
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

40. Ďakujem za slovo. Ja sa chcem poďakovať pánovi poslancovi Hajkovi, že to takto vystihol všetko a poukázal na problém. Ja som tiež roky pracovala v samospráve, využívali sme Štátny fond rozvoja bývania na výstavbu mestských nájomných bytov, žiaľ, samosprávy majú dosť problém s pozemkami, takže toto možno by bolo treba riešiť. Ale vidím tu obidvoch pánov ministrov, a tak mi nedá nepovedať, že chápem, že vláda chce pomôcť, ale prečo dvaja, keď niečo robia, tak majú rovnaký cieľ, ale nie je to to isté. Na jednej strane ministerstvo financií bude dávať daňový bonus, ktorý, ako povedal pán Hajko, postihne samosprávy, na druhej strane plošná pomoc cez ministerstvo práce a sociálnych vecí, ktorá nezasiahne zasa tých najslabších, o ktorých sme tu už hovorili. Takže prosím, venujme sa naozaj tým, adresne tým, ktorí to potrebujú a sú na pomoc tejto vlády odkázaní. Ďakujem.
6. schôdza NR SR - 2. deň - A. dopoludnia
Dátum: 2023-12-07
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

40. Ďakujem. Ja sa naopak chcem poďakovať pánovi Kiššovi, že tak podrobne rozobral zákon, ktorým meníme, neviem, či ste si to zrátali, ja som si to zrátala, 13 ďalších zákonov, ktoré spolu absolútne nesúvisia. Je to zákon o súdnych poplatkoch, o stavebnom sporení, o štátnych sviatkoch, o správnych poplatkoch, o sociálnom poistení, zákon o dani z príjmov, zákon o spotrebnej dani z tabakových výrobkov, zákon o DPH, zákon o zdravotných poisťovniach, o rozhlase a televízii, o solidárnom príspevku z ropy a zemného plynu a tiež zákon o spotrebnej dani z alkoholu. Trinásť zákonov jedným zákonom. V tom sa nevyznáme nielen my poslanci, ale občania už vôbec. Takto sa to nerobí, páni. Ďakujem.
4. schôdza NR SR - 1.deň - B. popoludní
Dátum: 2023-11-23
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

60. Vážený pán minister Šutaj Eštok, som udivená vašou aroganciou a sebestrednosťou. Tak vám pripomeniem, čo vám vyčítame, pán minister. Za prvé, nekomunikácia s Úradom na ochranu oznamovateľov, čo je porušenie povinnosti zo zákona. Nikto z vás, z vládnej koalície zatiaľ štatút ochrany oznamovateľa nespochybnil. Ďalej sú to vyhrážky sudcovi. A za tretie, divadlo na hraniciach s vodnými delami za štátne financie. Pán minister vravíte, že nejde o mocenské revanše, ale vaše kroky vyznievajú inak. Veď aj v dnešnej rozprave sa vyhovárate na roky 2020 až ´23, hovoríte, že politická pomsta skončila, ale štýl, akým to hovoríte, značí, skončila politická pomsta Matovičovej éry a teraz vám ukážeme, čo to je. Pán minister, na otázku, čo robilo KDH, tak vám chcem len povedať, že KDH, keďže nebolo v parlamente, tak bolo aj mimo záujmov médií a tak pracovalo v regiónoch. Ďakujem.
22. schôdza NR SR - 11.deň - A. dopoludnia
Dátum: 2024-11-07
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

58. Ďakujem za slovo. Ja som učiteľ a pani poslankyňa Záborská je lekárka a bolo to počuť z toho vystúpenia, že naozaj to sú veci, o ktorých ona neteoretizuje, ale ich videla, na vlastné oči zažila a môžu to potvrdiť mnohí lekári, možnože aj všetci, že naozaj možno si navykneme na nejaké spôsoby ešte, ktoré boli z čias komunistického režimu, kde aj veda, aj úroveň vnímania ľudskej dôstojnosti boli nejaké, he? Ale že ideme, ideme dopredu, čo sa týka aj toho prežívania ľudskej dôstojnosti, aj čo sa týka vedy, že chápeme, že nemôžme tvrdiť, že je to nejaký zhluk buniek, ale že je to naozaj ľudská bytosť. A keď zomrie, keď sa narodí predčasne alebo proste stane sa niečo takéhoto, tak je rozdiel, ako pristupujeme k ľudskému telu, lebo nenarodené dieťa je človek a jeho telo, jeho telíčko je ľudské telo a kompletné. A ako pristupujeme k inému zdravotníckemu, biologickému materiálu a je to naozaj niečo, čo nás robí viac ľuďmi, ak takýto prístup máme. Ako spomenula pani poslankyňa, tak deje sa to, ak rodičia požiadajú, ale my hovoríme, aby sa to dialo vždy. Lebo bez ohľadu na to, či si to niekto uvedomuje, neuvedomuje, chce, nechce, tak je to človek. Tak isto ako keď niekto zomrie, niekto bez rodiny, nejaký človek, ktorý nemá žiadnych príbuzných, tak ho nespálime v spaľovni, ale štát alebo samospráva sa postará o dôstojný pohreb. Takže my hovoríme, že áno, poďme dopredu v dôstojnosti, sme, postupujeme vo vnímaní človeka vo vedeckých poznatkoch. Preukážme to tak, ako spomínala tiež pani poslankyňa... (Prerušenie vystúpenia časomerom.)
22. schôdza NR SR - 11.deň - A. dopoludnia
Dátum: 2024-11-07
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

44. Ďakujem za slovo. Ďakujem pani poslankyni za vystúpenie. Naozaj nejde len, ako povedala, o byrokratickú vec. Je to niečo, čo buduje kultúru života, a teraz to myslím v dobrom slova zmysle a nie v nejakom kontroverznom alebo nejakom konfrontačnom, kultúru života v tom, že si uvedomujeme, aké je dôležité, aký je dôležitý človek, celý jeho zrod, vývoj, obzvlášť v živote matky, aké je dôležité je tehotenstvo, aké dôležité sú ženy v požehnanom stave. A ak príde k nejakej situácii, ktorá teda je, nazvime to, tragickou, veľmi nepríjemnou, ťažkou, tak aby sme zachovali tú kultúru života, úctu k životu, úctu k materstvu, úctu k nenarodenému životu. A naozaj ako s tým začala pani poslankyňa, tak ja sa pod to podpisujem, že toto nás môže spojiť, tuto nemusíme viesť nejaké vojny, nejaké dohadovačky. Naozaj je to vec, ktorá je úplne bežná v úplne sekulárnych štátoch naprieč Európou, a preto si myslím, že táto úprava môže pomôcť tomu, aby sme, aby sme si niektoré veci uvedomili, aby sme sa v niektorých veciach vedeli zjednotiť, spojiť, nielen bojovať alebo polemizovať. Takže ďakujem za vystúpenie.
22. schôdza NR SR - 11.deň - A. dopoludnia
Dátum: 2024-11-07
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

26. Ja ďakujem pánu kolegovi Viskupičovi, ktorý tu teraz už nie je, pretože to bolo na tri razy prerušené práve tým uznesením, ktoré sme pred chvíľou skončili. Ja mu ďakujem za vystúpenie. Chcel by som zareagovať vo faktickej na jednu časť jeho vystúpenia, kde hovoril, že tým, že dávame ľuďom voľnú nedeľu, že im zakazujeme pracovať. No ja si myslím, že pán poslanec je veľmi dobrý odborník na ekonomické veci, na podnikanie, ale asi úplne nie na Zákonník práce. Zákonník práce už teraz obmedzuje, že ľudia nemôžu pracovať alebo byť zamestnávaní neobmedzene, majú na to zhruba päť dní, v niektorých štátoch sa dokonca hovorí o znižovaní tohto času. My týmto návrhom zákona spolu s pani poslankyňou Záborskou z Kresťanskej únie hovoríme, že majú pracovať alebo mala by im byť nariadená práca počas šiestich dní v maloobchode, pretože stačí to na uspokojenie potrieb obyvateľstva a rovnako aj na to, aby si zarobili, aj tak aj z tých šiestich dní ešte jeden deň majú mať voľný. A my hovoríme, že takisto majú mať voľnú aj nedeľu, keďže to nie sú ani záchranári, ani vodiči, ja neviem, diaľkových liniek, ale pracujú v maloobchode, kde väčšinou sú to ženy, často matky s deťmi, aby mali tú nedeľu voľnú. To znamená, nezakazujeme ľuďom pracovať, navyše ľudia, ktorí chcú pracovať aj ponad rámec Zákonníka práce, respektíve špecifickým spôsobom môžu podnikať, môžu byť živnostníci a môžu robiť do úmoru, ale predpokladám, že nikto nechce sám seba zničiť a zničiť svoju rodinu. Preto my podporujeme prácu, je to fajn, že ľudia sú pracovití, chcú pracovať, ale už dnes sú obmedzenia v Zákonníku práce, čiže my nikomu nezakazujeme pracovať, len hovoríme, aby sa to voľno, ktoré majú mať podľa zákona, koncentrovalo na nedeľu, keď majú voľno aj ich rodiny, aby mohli byť spolu. Ďakujem.
22. schôdza NR SR - 11.deň - A. dopoludnia
Dátum: 2024-11-07
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

18. Ďakujem za slovo. Ďakujem pani poslankyni za vystúpenie. Myslím, že to veľmi dobre, aj tak odborne fakticky zhrnula, povedala, že v skutočnosti nešlo o žiadne zvýhodnenie v rámci kampane, bola to otázka účtovníctva a to teda ten súd nejako riešil, hej? Veď to je vec súdov a všetky tie veci boli doplatené. Takže vlastne my sa tu zaoberáme niečím, čo vlastne je mimo faktov a robíme to ešte takým spôsobom, že dehonestujeme bývalého prezidenta. Ja vám poviem tak, že môžem mať politicky na Andreja Kisku akýkoľvek názor, ale som občan Slovenskej republiky a bol to prezident mojej republiky, môjho štátu a vôbec nepokladám za potrebné, aby sme to tu takýmto spôsobom zavádzajúcim, klamlivým, dehonestujúcim rozoberali. A ten čas, to, že tu míňame čas, to je jedna vec, druhá vec, že sme si zvykli, ja som tu už nejaký ten čas, tak sme, zaradzujeme takéto bezvýznamné uznesenia z ničoho nič do programu, ktorý rozsekne rozpravu v niektorých prípadoch na tri časti. Pokojne ste mohli počkať, ako aj hovorili niektorí kolegovia, kým zaschne atrament, kým sa to doručí a mohli ste dať pokojne na ďalšiu schôdzu, zaradiť normálne do programu, veď máte moc si to dať aj vysoko, nech sa to preberie rýchlo. Ako ja vás naozaj prosím aj pre dobro Slovenska, pre dobro Národnej rady, nerobte takéto veci. Ideálne vôbec neprichádzajte s takýmito uzneseniami, ale keď si myslíte že to je potrebné, tak to robte poriadne a nenarúšajte riadny priebeh rokovania, kde majú poslanci právo, aby sa prerokovali ich body. Zajtra je piatok, ste nastavení, že všetky ostatné body presuniete na ďalšiu schôdzu, ok, dobre, ale toto uznesenie sme naozaj nemuseli preradzovať pred tie ostatné návrhy zákonov.
22. schôdza NR SR - 9.deň - B. popoludni
Dátum: 2024-11-05
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

104. Ďakujem veľmi pekne za slovo. Ja by som veľmi chcel oceniť práve tú debatu a zapojenie poslancov SaS, ktorí povedali dva krásne príklady, ktoré ale podľa mňa práve vyvolávajú otázku, že či to chceme takto. Prvý bol príklad Tesca, že to vyriešil trh. Tesco bol jediný veľký reťazec, ktorý mal otvorený aj v noci, to znamená, týkalo sa to iba jeho, tak sa mohol slobodne rozhodnúť, ale títo, keď majú otvorené všetci, tak keď sa iba jeden z nich rozhodne, tak to nie je slobodné, to som vysvetlil. Čiže to nie je dobrý príklad. Trh vyrieši veľa, ale nie všetko, a najmä treba sa zamyslieť, či my ako poslanci, či my ako ľudia na Slovensku chceme dobiehať Spojené štáty tak, že budeme mať taký – v úvodzovkách – Zákonník práce ako v Číne alebo v Južnej Kórei. Ja tak nechcem dobiehať Spojené štáty americké ani nikoho na svete nechcem tak dobiehať. Ja budem veľmi rád, keď budeme na takej úrovni Slovensko ako je Nemecko, Belgicko, Švajčiarsko, kde si môžu dovoliť mať siedmy deň pokoja, lebo prosperita nie je iba v tom, aké máte HDP a koľko máte na účte, ale v tom, či viete žiť pokojný, šťastný, zdravý život. A ja vás neobviňujem, že vy to netvrdíte, len je to práve tá debata o tých filozofiách, či veríme absolútne len v trh, tak ako to povedal, ďakujem Igorovi Matovičovi, či staviame na sebectve, ktoré sa dá veľmi často dobre speňažiť, alebo máme také normálne ľudské sociálne cítenie a ten trh rozumne, v rozumnej miere regulujeme a pomáhame tým, ktorí tú úplne skutočnú slobodu nemajú, pretože áno, niektorí ju majú, ale nemajú všetci. Niektorí naozaj v podstate pracujú z donútenia, a preto je tu tento návrh, a preto je tu táto debata. Ďakujem.
22. schôdza NR SR - 9.deň - B. popoludni
Dátum: 2024-11-05
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

72. Ďakujem za slovo, pán predsedajúci. Uznesenie, ktoré mám aj otvorené pred sebou, hovorí, že kolektívne Národná rada Slovenskej republiky po a), po b), po c). Nemôžeme donútiť väčšinu v Národnej rade, aby to urobila, ja, ak si dovolíte tak za seba, keďže som jeden z tých 150 členov, tak: – dôrazne odsudzujem urážlivé, vulgárne a ponižujúce výroky poslanca Huliaka na adresu poslankyne Lucie plavákovej, b) ospravedlňujem sa poslankyni Lucii Plavákovej za vulgárne, urážlivé a ponižujúce výroky, ktoré zazneli na pôde Národnej rady Slovenskej republiky a c) vyzývam poslanca Rudolfa Huliaka, aby sa za svoje výroky vyslovené pri výkone svojej funkcie na adresu poslankyne Lucie Plavákovej ospravedlnil, a – vyzývam vládu Slovenskej republiky, aby sa dôrazne postavila proti vulgárnym ponižujúcim a urážlivým výrokom voči ženám a dievčatám. Tak budem aj hlasovať, za, samozrejme, pokladám to za úplne normálne, správne bez ohľadu na rôzne názory a úplne súhlasím s pani poslankyňou Jurík, ktorá vystupovala, že toto je úplne normálna elementárna slušnosť, že môžeme mať rôzne názory, ale ako ľudia, či už sme takého názoru, alebo takej politickej príslušnosti, alebo akejkoľvek orientácie, tak toto je nepochopiteľné, neprijateľné a netolerovateľné. A poviem jedno ale, ktoré sa ale nevylučuje, s tým čo som teraz povedal, že ak dovolíte, ja medzi tých ľudí, ku ktorým sa treba správať slušne, úctivo a chrániť ich, pokladám aj nenarodené deti, ale to nie je nijak v rozpore s tým, čo tu hovoríme. Ďakujem pekne.
22. schôdza NR SR - 8.deň - B. popoludni
Dátum: 2024-11-04
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

111. Ďakujem pekne. Ja som si len tak klikol na článoček na denníku Postoj, kde práve rozoberajú situáciu vo vládnej koalícii a presne ten spor medzi tými súčasnými predkladateľmi zákona, z ktorých jeden ten prvý dokonca minulý týždeň nám tu všetkým ukazoval, ako to bez neho nepôjde a vládna koalícia musela pána poslanca Blcháča sem doviesť, čo je teda podľa mňa celé tak divne postavené na hlavu a aj popri tých vyjadreniach toho predkladateľa, viete, toto je téma, na ktorej možno sa nezhodneme v parlamente a môžme mať rôzne názory, môžme o tom diskutovať, pravdepodobne Progresívne Slovensko má na viaceré tie veci iný názor a je to legitímne, že má taký názor. Ja mám iný, ja si myslím, že naozaj by nemali sa propagovať to, čo vy ste nazvali, že netradičné sexuálne orientácie pre deti a mládež, ale ten spôsob je taký naozaj huliakovský, prepáčte, že sme si na to už zvykli, videli sme to tieto, tieto posledné týždne a sme z toho takí prekvapení. My to takto nechceme. My to takto nechceme, aj kolegovia, ktorí vystupovali. Môžeme sa o tom rozprávať, môžeme mať jasné postoje, môžeme byť kresťanskí konzervatívci, to je v poriadku, ale takýmto spôsobom nie. Ten spôsob nie je dobrý. A to sa vám snažíme povedať bez toho, aby sme my boli nejakým spôsobom, ja neviem, nejakí tvrdí alebo zbytočne osobní. Ale ešte raz, toto nie je spôsob a ja som veľmi zvedavý, ako pri súčasnej situácii vo vládnej koalícii aj medzi predkladateľmi zákona ako toto bude vyzerať pri hlasovaní a či to nebude stiahnuté a či to postúpi do druhého čítania, uvidíme. Ale tej téme škodíte, keď to robíte takto.